સ્થાનિક દુકાનદાર પ્રકાશ પટેલે આ વિશે મિડ-ડે LOCALને કહ્યું હતું કે ‘હું મનીષ માર્કેટમાં હોલસેલનો ધંધો કરું છું અને રોજ ટ્રેનથી ટ્રાવેલ કરતો હોવાથી આ જ રસ્તા પરથી પસાર થાઉં છું. અહીંથી દાદર-વેસ્ટમાં જવા માટે શૅર-અ-ટૅક્સીઓ ઊભી રહે છે. આ રસ્તા પર વાહનો તેમ જ લોકોની અવરજવર વધુ હોવાથી અને રસ્તો સાંકડો હોવાથી ભીડ રહે છે. એવામાં ગંદકી હોવાથી લોકો ત્યાંથી ચાલવાનું ટાળે છે, પરંતુ ભીડના સમયે કોઈ વિકલ્પ ન રહેતાં અને ઉતાવળ હોવાથી લોકો ત્યાંથી ચાલે છે અને પડે પણ છે. સુધરાઈ અહીંથી કચરો તો રોજ ઉપાડે છે, પરંતુ ફેરિયાઓને કારણે કચરો હંમેશાં રહે છે. અમુક ફેરિયાઓ કચરાપેટી રાખે છે, પરંતુ અહીં પાનની દુકાન હોવાથી દુકાને આવનારા પાન ખાઈને સામેની જ દીવાલ પર થૂંકે છે અને એને કારણે ગંદકી થાય છે.’